‘SAUK binnekort insolvent as iets nie nóú gedoen word’“Onreëlmatige en onwettige” salarisverhogings in die verlede is deels die rede waarom die SAUK massa-afleggings aan die begin van volgende jaar wil toepas. Só sê Jonathan Thekiso, hoof van menslike hulpbronne by die SAUK. Thekiso het Dinsdag erken dat ’n aantal werknemers in die verlede vergoeding ontvang het wat nié met hul vaardighede by die openbare uitsaaier ooreengestem het nie. Dit volg nadat die SAUK vroeër vandeesmaand hul planne bekend gemaak het om met sowat 981 permanente werknemers en 1 200 vryskutwerkers weg te doen in die hoop om sowat R440 miljoen per jaar te bespaar. Die eerste konsultasievergadering is Dinsdag gehou oor die beoogde artikel 189-proses om dié werknemers af te lê in ’n poging om koste te bespaar. Die saak is aan die Kommissie vir Versoening, Bemiddeling en Arbitrasie (KVBA) oorhandig en werknemers het reeds kennisgewings ontvang van die openbare uitsaaier se voorneme om ’n herstruktureringsproses te begin. Die SAUK beplan om onderhandelinge in Januarie volgende jaar af te handel en reeds teen Februarie met minder werknemers oor die weg te kom. Thekiso het bevestig die uitsaaier sal net-net salarisse Januarie volgende jaar kan bybring, maar twyfel of die SAUK later as dit nog salarisse sal kan betaal. Madoda Maxakwe, uitvoerende hoof van die SAUK, verduidelik dat sou die openbare uitsaaier nié sy personeel dringend verminder nie, die maatskappy ’n finansiële verlies van sowat R803 miljoen teen einde Maart sal ly. Teen daardie tyd sal die openbare uitsaaier feitlik insolvent wees. “Dit is baie duidelik dat die SAUK nié finansieel volhoubaar is nie – daarom die besluit om artikel 189 toe te pas,” verduidelik Maxakwe. Die SAUK het tans sowat 3 380 permanente werknemers in diens en maak gebruik van 1 200 vryskutwerkers. Maxakwe verduidelik dat vergoeding alleen die SAUK meer as R500 miljoen per jaar kos, sowat 42% van die maatskappy se bedryfsuitgawes. Thekiso sê indien werknemers se skeidingspakkette op die beginsel van een week se betaling vir elke jaar by die maatskappy bereken word, sal die afleggings die SAUK sowat R171 miljoen uit die sak jaag. Die afleggingsplanne het heelwat teenkanting van die arbeidsektor en politieke partye ontvang. Die ANC het ’n beroep op die openbare uitsaaier gedoen om afleggings te heroorweeg, terwyl die DA glo dat dit die absoluut laaste uitweg behoort te wees. Dié party het aangevoer dat ’n onafhanklike vaardigheidsoudit by die uitsaaier gedoen moet word.